Document ID: 32007D0020

KOMMISSIONENS BESLUTNING
af 22. december 2006
om EF-tilskud til gennemførelse af en epidemiologisk undersøgelse og foranstaltninger til overvågning af bluetongue som led i aktioner af hastende karakter til bekæmpelse af denne sygdom i Belgien, Tyskland, Frankrig, Luxembourg og Nederlandene i 2006 og 2007
(meddelt under nummer K(2006) 6968)
(Kun den franske, den nederlandske og den tyske udgave er autentiske)
(2007/20/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 3, stk. 2a, og
ud fra følgende betragtninger:
(1)
I tredje og fjerde uge af august 2005 konstateredes der udbrud af bluetongue i Nederlandene, Belgien, Tyskland og Frankrig i områder, hvor der ikke tidligere har været registreret udbrud. Sygdommens forekomst kan bringe bestandene i Fællesskabet i alvorlig fare.
(2)
Kommissionen har vedtaget en række beslutninger med henblik på afgrænsning af beskyttelses- og overvågningszoner og fastlæggelse af betingelser for flytninger af dyr ud af disse zoner, hvorved beslutning 2005/393/EF om beskyttelses- og overvågningszoner i forbindelse med bluetongue og betingelser for flytninger ud af og gennem disse zoner (2) er blevet ændret. Nævnte beslutning blev sidst ændret ved Kommissionens beslutning 2006/761/EF (3) for at tage hensyn til de nylige udbrud, der er nævnt i betragtning 1.
(3)
Fællesskabet bør, for så hurtigt som muligt at sætte en stopper for sygdommens spredning, yde et finansielt tilskud til dækning af Nederlandenes, Belgiens, Tysklands og Frankrigs støtteberettigede udgifter til aktioner af hastende karakter i overensstemmelse med beslutning 90/424/EØF.
(4)
Der bør derfor hurtigt fastlægges harmoniserede overvågningsaktiviteter for bluetongue i Nederlandene, Belgien, Tyskland og Frankrig.
(5)
Belgien, Tyskland, Frankrig, Luxembourg og Nederlandene har i nært samarbejde iværksat harmoniserede og forbedrede overvågningsaktioner af hastende karakter til bekæmpelse af epidemien og har gennemført epidemiologiske undersøgelser og foranstaltninger til sygdomsovervågning, herunder laboratorieundersøgelser til serologisk og virologisk overvågning samt entomologisk overvågning.
(6)
Myndighederne i de berørte medlemsstater (Belgien, Tyskland, Frankrig, Luxembourg og Nederlandene) har fremlagt dokumentation for samarbejdet om at forhindre spredningen af sygdommen ved hjælp af foranstaltninger til overvågning af denne.
(7)
I henhold til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (4) finansieres aktioner af hastende karakter på veterinærområdet, som gennemføres efter Fællesskabets regler, af Den Europæiske Garantifond for Landbruget. Finanskontrollen af foranstaltningerne foretages i henhold til artikel 9, 36 og 37 i nævnte forordning.
(8)
EF-tilskuddet bør kun ydes, hvis de planlagte foranstaltninger gennemføres effektivt, og myndighederne indsender alle nødvendige oplysninger inden for de fastsatte tidsfrister.
(9)
Belgien, Tyskland, Frankrig, Luxembourg og Nederlandene fremlagde i den første uge af november 2006 et første overslag over udgifter til gennemførelse af en epidemiologisk undersøgelse og foranstaltninger vedrørende overvågning af bluetongue inden for rammerne af de øvrige aktioner af hastende karakter til bekæmpelse af sygdommen. Udgifterne til epidemiologisk overvågning beløber sig ifølge overslaget til 12 533 634 EUR.
(10)
Indtil Kommissionens kontrol på stedet er gennemført, bør der på nuværende tidspunkt fastsættes en første rate af EF-tilskuddet. Denne første rate bør udgøre 50 % af Fællesskabets bidrag, opgjort på grundlag af de skønnede støtteberettigede udgifter til foranstaltninger vedrørende epidemiologisk overvågning. De maksimumsbeløb, der kan godtgøres til dækning af udgifter til visse undersøgelser som led i disse foranstaltninger, bør ligeledes fastsættes.
(11)
Myndighederne i Belgien, Tyskland, Frankrig, Luxembourg og Nederlandene har opfyldt samtlige tekniske og administrative forpligtelser i forbindelse med de foranstaltninger, der er omhandlet i artikel 3 i beslutning 90/424/EØF.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bevilling af EF-tilskud til Belgien, Tyskland, Frankrig, Luxembourg og Nederlandene
1. Der ydes EF-tilskud til Belgien, Tyskland, Frankrig, Luxembourg og Nederlandene til dækning af udgifterne til aktioner af hastende karakter til bekæmpelse af bluetongue i 2006 og 2007 på 50 % af udgifterne til laboratorieundersøgelser til serologisk og virologisk overvågning og udgifterne til entomologisk overvågning, herunder indkøb af fælder.
2. De maksimumsbeløb, som Belgien, Tyskland, Frankrig, Luxembourg og Nederlandene kan få godtgjort til de i stk. 1 nævnte udgifter til en ELISA-test til serologisk undersøgelse, andrager højst 2,5 EUR pr. test, der gennemføres.
3. EF-tilskuddet ydes for beløb eksklusive moms.
Artikel 2
Betalingsvilkår for tilskuddet
Med forbehold af resultaterne af kontrol på stedet i henhold til artikel 9, stk. 1, i beslutning 90/424/EØF, udbetales der en første rate af det i artikel 1 omhandlede EF-tilskud som følger:
a)
300 000 EUR til Belgien
b)
2 200 000 EUR til Tyskland
c)
100 000 EUR til Frankrig
d)
25 000 EUR til Luxembourg
e)
165 000 EUR til Nederlandene.
Beløbet udbetales på grundlag af dokumentation fra Belgien, Tyskland, Frankrig, Luxembourg og Nederlandene for de i artikel 1, stk. 1, omhandlede laboratorieundersøgelser til serologisk, virologisk og entomologisk overvågning og indkøb af fælder.
Artikel 3
Betalingsbetingelser og dokumentation
1. Det i artikel 1 omhandlede EF-tilskud udbetales på grundlag af:
a)
fremlæggelse af en foreløbig teknisk rapport om den tekniske gennemførelse af overvågningsforanstaltningerne, herunder de opnåede resultater i perioden 15. august 2006 til 31. marts 2007
b)
et foreløbigt regnskab, fremlagt i elektronisk form i overensstemmelse med bilaget, for udgifter betalt af medlemsstaten i perioden 15. august 2006 til 31. marts 2007
c)
fremsendelse af en endelig teknisk rapport om den tekniske gennemførelse af overvågningsforanstaltningerne, herunder de opnåede resultater i perioden 15. august 2006 til 31. december. 2007
d)
et endeligt regnskab, fremlagt i elektronisk form i overensstemmelse med bilaget, for udgifter betalt af medlemsstaten i perioden 15. august 2006 til 31. december 2007
e)
resultaterne af kontrol på stedet i henhold til artikel 9, stk. 1, i beslutning 90/424/EØF.
Den i litra a)-d) omhandlede dokumentation gøres tilgængelig i forbindelse med den kontrol på stedet, jf. litra e), som Kommissionen gennemfører.
2. Den i stk. 1, litra a) omhandlede foreløbige tekniske rapport og det i stk. 1, litra b), omhandlede foreløbige regnskab fremlægges senest den 31. maj 2007. Overholdes denne tidsfrist ikke, reduceres EF-tilskuddet med 25 % for hver måned, fristen overskrides.
3. Den i stk. 1, litra c) omhandlede endelige tekniske rapport og det i stk. 1, litra d), omhandlede endelige regnskab fremlægges senest den 31. maj 2008. Overholdes denne tidsfrist ikke, reduceres EF-tilskuddet med 25 % for hver måned, fristen overskrides.
Artikel 4
Adressater
Denne beslutning er rettet til Kongeriget Belgien, Forbundsrepublikken Tyskland, Den Franske Republik, Storhertugdømmet Luxembourg og Kongeriget Nederlandene.
Udfærdiget i Bruxelles, den 22. december 2006.

Labels: 0
18
5
6